**Tejasvi Surya** (s. 16. marraskuuta 1990 Bangalore) on intialainen poliitikko, joka äänestettiin Lok Sabhaan vuonna 2019. Hän edustaa Intian kansanpuoluetta (BJP) ja on vuodesta 2020 toiminut sen nuorisojärjestön Bharatiya Janata Yuva Morchan puheenjohtajana.

Suryan valinta Lok Sabhan ehdokkaaksi Bangaloren eteläiseltä vaalipiiriltä vuonna 2019 teki hänestä yhden nuorimmista BJP:n ehdokkaista. Hänen valintansa oli yllättävää myös, koska vaalipiiriä oli edustanut vuodesta 1996 entinen ministeri Ananth Kumar, joka kuoli vuonna 2018. Monet odottivat Kumarin vaimon saavan ehdokkuuden vaalipiirissä, mutta India Todayn lähteiden mukaan Rashtriya Swayamsevak Sangh (RSS) tuki Suryan valintaa, mikä vaikutti BJP:n päätökseen. Surya johti BJP:n Karnatakan yksikön digitaalisesta viestinnästä vastaavaa ryhmää vuoden 2018 osavaltiovaalien aikana. Vuoden 2014 parlamenttivaaleissa hän kampanjoi aktiivisesti Narendra Modin puolesta. Hän on syntyisin poliittisesta perheestä sekä toiminut vuosikymmenen BJP:ssä. Hänellä on myös läheiset välit B. L. Santhoshiin, joka myötävaikutti hänen valintaansa. Surya voitti vastaehdokkaansa kongressipuolueen B. K. Hariprasadin 331 000 äänen erolla.

Parlamentaarikkona Surya on väittänyt, että hindujen tulee hallita valtiovaltaa ehdottomasti dharman turvaamiseksi. Hänen kommenttinsa suututti muun muassa Karnatakan korkeimman oikeuden entisen yleisen syyttäjän B. T. Venkateshin, jonka mukaan lausunto on Intian sekulaarin perustuslainvastainen. Vuonna 2018 hän esitti vastaavasti, että BJP:n tulisi muuttua aidosti hindupuolueeksi. Suryan kommenttien myötä useat ulkointialaisten järjestöt vastustivat hänen kutsumistaan puhujaksi Intian konsulaatin Hampurissa järjestämään tilaisuuteen. Hän on myös ennen Lok Sabhaan pääsyä esittänyt Twitterissä myönteistä näkemystä homoavioliitosta, joka sai tukea Bollywoodin kuuluisilta homojulkkiksilta. Lok Sabhassa hän on tosin vaiennut homoseksuaalien oikeuksista Pink List Indian tutkimuksen mukaan.

Lähteet
-------

1. ↑  Seventeenth Lok Sabha: Members Bioprofile: Surya, Shri L.S. Tejasvi *Lok Sabha biodata*. Viitattu 29.12.2020.
2. ↑  BJP MP Tejasvi Surya assumes charge as president of party’s youth wing *Tribune India*.  19.10.2020. Viitattu 29.12.2020.
3. ↑  Dwarakanath, Nagarjun: Who is Tejasvi Surya, the 28-year-old BJP candidate from Bangalore South? *India Today*.  26.3.2019. Viitattu 29.12.2020.
4. ↑  Tripathi, Shishir: 'Self-made' Tejasvi Surya key to BJP's 'New India' narrative; Bangalore South candidate ticks all the right boxes *Firstpost*.  27.3.2019. Viitattu 29.12.2020.
5. ↑  Tejasvi Surya wins Bangalore South with margin of 3.31 lakh votes *Indian Express*.  24.5.2019. Viitattu 29.12.2020.
6. ↑  Arakal, Ralph Alex: ‘Control of state power by Hindus absolutely essential’: BJP MP Tejasvi Surya wades into controversy again *Indian Express*.  5.8.2020. Viitattu 29.12.2020.
7. ↑  'Polarising, bigoted': Indian groups in Europe call for BJP MP Tejasvi Surya's removal as speaker at Hamburg event *Firstpost*.  5.10.2020. Viitattu 29.12.2020.
8. ↑  Satija, Garima: Bollywood’s Openly Gay Celebs Laud BJP’s MP-Elect Tejasvi Surya’s Views On Same-Sex Marriage *India Times*.  26.5.2019. Viitattu 29.12.2020.
9. ↑  Rosario, Kennith: Only one-third of Lok Sabha MPs spoke about queer issues: study *The Hindu*.  24.5.2020. Viitattu 29.12.2020.